เบี้ยประกันชีวิตทะลุ1.4แสนล.
ปัจจัยบวกหนุนเพียบโต20%เกินเป้าสินค้าหลากหลายเพิ่มทุกช่องทางขาย
4 มิ.ย. 2556

ปัจจัยบวกหนุนเพียบโต20%เกินเป้าสินค้าหลากหลายเพิ่มทุกช่องทางขาย
เบี้ยประกันชีวิต 4 เดือนแรกโตทะลุเป้า 1.4 แสนล้านบาท ดันคนไทยถือกรมธรรม์ 40% ในปี 2557
นายสาระ ล่ำซำ นายกสมาคมประกันชีวิตไทย เปิดเผยว่า ในช่วง 4 เดือนแรกของปีนี้ที่ผ่านมา ธุรกิจประกันชีวิตยังคงมีอัตราเติบโตสูงถึง 20.3% โดยทำเบี้ยรับรวมได้ถึง 1.4 แสนล้านบาท เมื่อเทียบกับช่วงเดียวกันของปีก่อน ซึ่งเป็นอัตราเติบโตเกินกว่าที่คาดหมายไว้เมื่อต้นปีที่ 17.3%
ทั้งนี้ แบ่งเป็นเบี้ยรับรายใหม่ 4.83 หมื่นล้านบาท เติบโตสูงถึง 37.8%และเบี้ยรับปีต่อไป 9.23 หมื่นล้านบาท เติบโต 12.8% ซึ่งมีปัจจัยหลักมาจากการพัฒนาผลิตภัณฑ์ที่มีความหลากหลายต่อเนื่อง การมุ่งเน้นสู่ความเป็นเลิศในการให้บริการทุกด้าน การเพิ่มช่องทางการจำหน่ายให้มากขึ้นและครอบคลุมกลุ่มเป้าหมาย รวมถึงการประชาสัมพันธ์ทุกสื่อเพื่อนำเสนอผลิตภัณฑ์ใหม่ๆ ให้ประชาชนได้เห็นประโยชน์
“สมาคมคาดหวังให้คนไทยมีอัตราการถือครองกรมธรรม์ประกันชีวิตจาก 35.1% ในปัจจุบัน เพิ่มขึ้นเป็น 40% หรือคนไทย 100 คน มีการทำประกันชีวิต 40 คน ให้ได้ภายในปี 2557” นายสาระ กล่าว
อย่างไรก็ตาม หากดูเฉพาะเบี้ยประกันชีวิตในเดือน เม.ย.ที่ผ่านมา มีเบี้ยทั้งสิ้น 3.11 หมื่นล้านบาท เพิ่มขึ้นจากช่วงเดียวกันของปีก่อน 20.6% แบ่งเป็นเบี้ยรับรายใหม่ 1.01 หมื่นล้านบาท เพิ่มขึ้น 31.6% และเบี้ยรับปีต่อไป 21,177 ล้านบาท โดยมีอัตราความคงอยู่ของกรมธรรม์อยู่ที่ 90%
กรุงเทพฯ — 29 พฤษภาคม 2556 —บมจ. อลิอันซ์ อยุธยา ประกันชีวิต รายงานผลประกอบการไตรมาสแรกปี 56 เติบโตต่อเนื่อง ผลิตเบี้ยประกันภัยรับรวม(GWP) จากทุกช่องทางแตะ 5.6 พันล้านบาท หรือเติบโตเพิ่มขึ้นถึง12% เมื่อเทียบกับช่วงเดียวกันของปี 55โดยช่องทางขายตรงยังคงครองแชมป์การเติบโตสูงสุด และยังครองอันดับหนึ่งในตลาด ลั่นเดินหน้ากลยุทธ์ยึดลูกค้าเป็นศูนย์กลาง เพื่อพิชิตเป้าเบี้ยประกันภัยรับรวมจากทุกช่องทาง 25,000 ล้านบาทให้ได้ในสิ้นปี
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต กล่าวว่า ในไตรมาสแรกที่ผ่านมา บริษัททำเบี้ยรับรายปีได้ 1,283 ล้านบาท หรือเพิ่มขึ้น 8% เมื่อเทียบกับช่วงเดียวกันของปีก่อน โดยช่องทางขายตรงยังครองแชมป์ยอดเบี้ยสูงสุดในตลาดจากช่องทางนี้ติดต่อกันต่อเนื่อง ด้วยเบี้ยประกันภัยรับรายปี 403 ล้านบาท ช่องทางแบงก์แอสชัวรันส์ ทำเบี้ยรับรายปี 334 ล้านบาท ขณะที่ช่องทางตัวแทนมีเบี้ยรับรายปีอยู่ที่ 491 ล้านบาท และมีกำไรสุทธิจากการดำเนินงานในไตรมาสแรกถึง 649 ล้านบาท หรือเติบโต 26% เมื่อเทียบกับช่วงเดียวกันของปี 2555โดยผลการดำเนินงานทั้งหมดนี้สนับสนุนให้ฐานะทางการเงินของอลิอันซ์ อยุธยายังคงแข็งแกร่งอย่างต่อเนื่องในไตรมาสนี้ 
“สำหรับช่วง 3 ไตรมาสที่เหลือของปีนี้ บริษัทจะเดินหน้าเสริมความแข็งแกร่งในทุกช่องทางการขาย โดยเฉพาะช่องทางตัวแทน การบริการที่ดีและนวัตกรรมใหม่ๆ ให้กับลูกค้า ฝ่ายขาย และพันธมิตรทางธุรกิจ จึงมั่นใจได้ซึ่งเราจะเผยรายละเอียดเพิ่มเติมในเร็ววันนี้ ด้วยความมุ่งมั่นเหล่านี้ เราว่าปีนี้จะทำเบี้ยรับรวมได้ถึง 2.5 หมื่นล้านบาท ผ่านทุกช่องทางขายได้อย่างแน่นอน” นายสมิธ กล่าว